ครม. เห็นชอบจัดการเลือกตั้งท้องถิ่น เริ่มที่ อบต.ก่อน
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี  รับทราบการเตรียมความพร้อมจัดการเลือกตั้งสมาชิกสภาท้องถิ่นหรือผู้บริหารท้องถิ่นขององค์กรปกครองส่วนท้องถิ่น 3 ประเภท ได้แก่ องค์การบริหารส่วนตำบล , กรุงเทพมหานคร และเมืองพัทยา ตามที่กระทรวงมหาดไทยเสนอ โดยให้คณะกรรมการการเลือกตั้ง หรือ กกต.พิจารณากรอบเวลาที่เหมาะสมต่อไป และหากมีความพร้อมคณะรัฐมนตรีก็ให้พิจารณาเลือกตั้งองค์การบริหารส่วนตำบล ภายในปีนี้ จำนวน 5,300 แห่ง ส่วนกรุงเทพมหานคร และเมืองพัทยา จะให้จัดการเลือกตั้งในลำดับถัดไปทั้งนี้ให้กระทรวงมหาดไทย เตรียมพร้อมด้านงบประมาณ ด้วยการจัดทำข้อบัญญัติงบประมาณรายจ่ายประจำปี 2565 ขององค์การบริหารส่วนตำบล กรุงเทพมหานครและเมืองพัทยา  โดยกำหนดรายการค่าใช้จ่ายในการเลือกตั้ง ไว้ในข้อบัญญัติรวมทั้งค่าใช้จ่ายอื่นเพิ่มเติมสำหรับกรณีการจัดการเลือกตั้งภายใต้สถานการณ์การแพร่ระบาดของโรคโควิด-19 ขณะที่คณะกรรมการเลือกตั้งได้ดำเนินการออกระเบียบและประกาศ กกต. เพื่อดำเนินการสรรหา กกต. ประจำองค์กรปกครองส่วนท้องถิ่นครบทุกแห่งแล้ว พร้อมทั้งกำหนดแนวทางปฏิบัติเกี่ยวกับการออกเสียงลงคะแนนเลือกตั้งในสถานการณ์การแพร่ระบาดของโรคโควิด-19 ไว้ด้วยแล้ว